text: Hvor er I? Virksomheder skriger på arbejdskraft
  15 maj 2015 kl. 10.14
  I Billund er der masser af arbejde, men ikke nok til at udføre det. Jeg mangler 6-7 faglærte og må sige nej til opgaver, siger en virksomhedsejer.
  Søren Østergaard har masser af opgaver. Men han mangler blikkenslagere til at udføre dem.
  - Jeg har 20 medarbejdere, men jeg skal bruge 6-7 mere, hvis jeg skal kunne følge med, siger Søren Østergaard til TV SYD
  Og Søren Østergaard er bestemt ikke alene om at ønske flere hænder.
  En ny undersøgelse fra Billund Erhvervsfremme viser, at 70 procent af de virksomheder i Billund, der har søgt nye medarbejdere det seneste halve år, har haft problemer med at fylde stillingerne med kvalificeret arbejdskraft.
  Det er en dyr fornøjelse for Søren Østergaard.
  - Jeg siger lige nu nej til arbejdsopgaver, og hvis jeg skal finde folk, så skal jeg betale mig fra det, og det er altså dyrt, slutter han.
  